Komission direktiivi 2002/31/EY,

annettu 22 päivänä maaliskuuta 2002,

neuvoston direktiivin 92/75/ETY täytäntöönpanemisesta kotitalouksien ilmastointilaitteiden energiamerkinnän osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 22 päivänä syyskuuta 1992 annetun neuvoston direktiivin 92/75/ETY(1) ja erityisesti sen 9 ja 12 artiklan,

sekä katsoo seuraavaa:

(1) Direktiivin 92/75/ETY mukaisesti komission on annettava täytäntöönpanodirektiivit eri kodinkoneista, kuten ilmastointilaitteista.

(2) Ilmastointilaitteiden käyttämä sähkö muodostaa merkittävän osan yhteisön kotitalouksien kokonaisenergiantarpeesta. Energiankulutuksen vähentämiselle näissä laitteissa on huomattavat mahdollisuudet.

(3) Yhdenmukaistetut standardit ovat teknisiä eritelmiä, jotka on hyväksytty niissä eurooppalaisissa standardointielimissä, jotka on mainittu teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(2) liitteessä I, sellaisena kuin se on muutettuna direktiivillä 98/48/EY(3), ja 13 päivänä marraskuuta 1984 allekirjoitettujen komission ja näiden elinten välisestä yhteistyöstä annettujen yleisten suuntaviivojen mukaisesti, sellaisina kuin ne ovat muutettuina.

(4) Melutasoa koskevia tietoja on annettava siltä osin kuin sitä vaaditaan kodinkoneiden tuottamasta ilmassa kantautuvasta melusta 1 päivänä joulukuuta 1986 annetussa neuvoston direktiivissä 86/594/ETY(4).

(5) Tässä direktiivissä säädetyt toimenpiteet ovat direktiivin 92/75/ETY 10 artiklan mukaisesti perustetun komitean lausunnon mukaiset,

ON ANTANUT TÄMÄN DIREKTIIVIN:

1 artikla

Tätä direktiiviä sovelletaan kotitalouksien sähköverkkokäyttöisiin ilmastointilaitteisiin, sellaisina kuin ne on määritelty eurooppalaisissa standardeissa EN 255-1, EN 814-1 tai 2 artiklassa tarkoitetuissa yhdenmukaistetuissa standardeissa.

Sitä ei sovelleta seuraaviin laitteisiin:

- laitteet, joissa voidaan käyttää myös muita energianlähteitä,

- ilmasta veteen- ja vedestä veteen -laitteet,

- yksiköt, joiden jäähdytysteho on yli 12 kW.

2 artikla

1. Tässä direktiivissä edellytetyt tiedot hankitaan mittauksin, jotka on tehty niiden yhdenmukaistettujen standardien mukaisesti, jotka Euroopan standardointikomitea (CEN) on direktiivissä 98/34/EY komissiolta saamansa valtuutuksen perusteella hyväksynyt, joiden viitenumerot on julkaistu Euroopan yhteisöjen virallisessa lehdessä ja joiden osalta jäsenvaltiot ovat julkaisseet niiden kansallisten standardien numerot, jotka saattavat mainitut yhdenmukaistetut standardit osaksi kansallisia standardeja.

Tämän direktiivin liitteiden I, II ja III säännöksiä, jotka edellyttävät meluun liittyvän tiedon antamista, sovelletaan ainoastaan, jos jäsenvaltiot vaativat kyseistä tietoa direktiivin 86/594/ETY 3 artiklan nojalla. Tämä tieto mitataan mainitun direktiivin mukaisesti.

2. Tässä direktiivissä käytettyjen ilmaisujen määritelmät ovat samat kuin direktiivissä 92/75/ETY.

3 artikla

1. Direktiivin 92/75/ETY 2 artiklan 3 kohdassa tarkoitettuihin teknisiin tietoihin sisältyvät:

a) tavaran toimittajan nimi ja osoite;

b) laitteen mallin yleinen kuvaus, jonka avulla se voidaan yksiselitteisesti ja helposti tunnistaa;

c) tiedot, tarvittaessa myös piirustukset, mallin tärkeimmistä ominaisuuksista ja erityisesti seikoista, jotka vaikuttavat huomattavasti sen energiankulutukseen,

d) kertomukset asiaankuuluvista mittaustesteistä, jotka on suoritettu tämän direktiivin 2 artiklan 1 kohdassa tarkoitettujen yhdenmukaistettujen standardien testausmenettelyjen mukaisesti;

e) mahdolliset käyttöohjeet.

Jos tietyn malliyhdistelmän tiedot on saatu muiden yhdistelmien rakenteen perusteella tehdyistä laskelmista ja/tai ekstrapolaatioista, tietoihin on sisällytettävä yksityiskohdat tällaisista laskelmista ja/tai ekstrapolaatioista sekä testeistä, jotka on tehty laskelmien tarkkuuden varmistamiseksi (yksityiskohdat matemaattisesta mallista, jota on käytetty ns. split-järjestelmän tehon laskemiseen, ja mittauksista, jotka on tehty tämän mallin varmentamiseksi.)

2. Direktiivin 92/75/ETY 2 artiklan 1 kohdassa tarkoitetun merkinnän on oltava tämän direktiivin liitteessä I annetun määritelmän mukainen.

Merkintä on sijoitettava laitteen ulkosivulle eteen tai päälle siten, että se on selvästi näkyvissä eikä peitettynä.

3. Direktiivin 92/75/ETY 2 artiklan 1 kohdassa tarkoitetun selostuksen sisällön ja muodon on oltava tämän direktiivin liitteessä II annetun määritelmän mukainen.

4. Kun laitteita tarjotaan myytäväksi, vuokrattavaksi tai osamaksukauppaan painetun tai kirjallisen tiedotteen kautta tai muulla sellaisella tavalla, jolla mahdollisen ostajan ei voi olettaa näkevän esiteltävää laitetta, kuten kirjallinen tarjous, postimyyntiluettelo, mainokset Internetissä tai muissa sähköisissä viestimissä, mainitun tiedotteen täytyy sisältää kaikki tämän direktiivin liitteessä III eritellyt tiedot.

5. Laitteen energiatehokkuusluokka määritetään liitteen IV mukaisesti.

4 artikla

Siirtymätoimenpiteenä jäsenvaltioiden on 30 päivään kesäkuuta 2003 asti sallittava sellaisten tuotteiden markkinoille saattaminen, kaupan pitäminen ja/tai esittely sekä sellaisten 3 artiklan 4 kohdassa tarkoitettujen tiedotteiden jakelu, jotka eivät ole tämän direktiivin mukaisia.

5 artikla

1. Jäsenvaltioiden on saatettava voimaan ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä tammikuuta 2003. Niiden on ilmoitettava tästä komissiolle viipymättä.

Niiden on sovellettava näitä säännöksiä 1 päivästä tammikuuta 2003.

2. Näissä jäsenvaltioiden antamissa säädöksissä on viitattava tähän direktiiviin, tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

6 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

7 artikla

Tämä direktiivi on osoitettu kaikille jäsenvaltioille.

Tehty Brysselissä 22 päivänä maaliskuuta 2002.

Komission puolesta

Loyola de Palacio

Varapuheenjohtaja

(1) EYVL L 297, 13.10.1992, s. 16.

(2) EYVL L 204, 21.7.1998, s. 37.

(3) EYVL L 217, 5.8.1998, s. 18.

(4) EYVL L 344, 6.12.1986, s. 24.

LIITE I

MERKINTÄ

Merkinnän malli

1. Merkin on oltava seuraavista piirroksista valittu soveltuva kielitoisinto:

Pelkästään jäähdyttävien laitteiden merkintä - merkintä 1

>PIC FILE= "L_2002086FI.002901.TIF">

Jäähdyttävien/lämmittävien laitteiden merkintä - merkintä 2

>PIC FILE= "L_2002086FI.003001.TIF">

2. Annettavat tiedot määritellään seuraavilla huomautuksilla:

Huomautukset

I Tavaran toimittajan nimi tai tavaramerkki.

II Tavaran toimittajan mallin tunnus.

"Split- ja multi-split-yksiköiden" osalta yhdistelmän sisä- ja ulkoelementtien mallin tunnus, joihin jäljempänä esitettyjä arvoja sovelletaan.

III Liitteen IV mukaisesti määritetty mallin tai yhdistelmän energiatehokkuusluokka. Tunnuskirjaimen sisältävän nuolen kärki on asetettava samalle tasolle kuin vastaavan luokan nuolen kärki.

Tunnuskirjaimen sisältävän nuolen on oltava vähintään yhtä korkea ja enintään kaksi kertaa niin korkea kuin vastaavan luokan nuoli.

IV Rajoittamatta yhteisön ympäristömerkin myöntämisjärjestelmän vaatimusten soveltamista ympäristömerkki voidaan sijoittaa tähän, jos mallille on myönnetty Euroopan unionin ympäristömerkki tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) mukaisesti.

V Ohjeellinen vuotuinen energiankulutus laskettuna kokonaissyöttöteholla 2 artiklassa tarkoitettujen yhdenmukaistettujen standardien määritelmän mukaisesti kerrottuna vuotuisella 500 tunnin keskiarvolla, kun jäähdytetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate").

VI Laitteen jäähdytysteho määritettynä jäähdytyskapasiteettina kilowatteina, kun jäähdytetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate").

VII Laitteen energiatehokkuuskerroin EER, kun jäähdytetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate").

VIII Laitteen tyyppi: pelkkä jäähdytys, jäähdytys/lämmitys. Tunnusnuoli on asetettava samalle tasolle kuin vastaava tyyppi.

IX Jäähdytystoiminto: ilmajäähdytteinen, vesijäähdytteinen.

Tunnusnuoli on asetettava samalle tasolle kuin vastaava tyyppi.

X. Lämmitystoiminnolla varustetun laitteen (merkintä 2) osalta lämmitysteho määritettynä lämmityskapasiteettina kilowatteina, kun lämmitetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 + 7C).

XI Lämmitystoiminnolla varustetun laitteen (merkintä 2) osalta lämmitystoiminnon energiatehokkuusluokka liitteen IV mukaisesti ilmaistuna asteikolla A:sta (hyvä) G:hen (huono) 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 + 7C). Jos laitteen lämmitystoiminto perustuu vastuselementtiin, lämpökertoimen COP on oltava 1.

XII Tarvittaessa käyntiääni perustoiminnan aikana määritettynä direktiivin 86/594/ETY mukaisesti.

Huomautus:

Muiden kielten vastineet edellä esitetyille termeille on annettu liitteessä V.

Painatus

3. Seuraavassa määritellään tiettyjä merkintää koskevia seikkoja:

Käytettävät värit:

CMYK - syaani, magenta, keltainen, musta.

Esimerkiksi 07X0: 0 % syaani, 70 % magenta, 100 % keltainen, 0 % musta.

Nuolet

A X0X0

B 70X0

C 30X0

D 00X0

E 03X0

F 07X0

G 0XX0

Kehyksen väri: X070.

Energiatehokkuusluokkaa ilmaisevan tunnusnuolen taustaväri on musta.

Kaikki tekstit ovat mustia. Tausta on valkoinen.

>PIC FILE= "L_2002086FI.003201.TIF">

(1) EYVL L 237, 21.9.2000, s. 1.

LIITE II

SELOSTUS

Selostuksen on sisällettävä seuraavat tiedot. Tiedot voidaan antaa taulukkona, jossa on useita saman tavaran toimittajan malleja, jolloin tiedot on annettava määritellyssä järjestyksessä, tai laitteen kuvauksen läheisyydessä:

1) Tavaran toimittajan tavaramerkki.

2) Tavaran toimittajan mallin tunnus.

"Split- ja multi-split-yksiköiden" osalta yhdistelmän sisä- ja ulkoelementtien mallin tunnus, joihin jäljempänä esitettyjä arvoja sovelletaan.

3) Liitteen IV mukaisesti määritetty mallin energiatehokkuusluokka. Se ilmaistaan seuraavasti: "Energiatehokkuusluokka asteikolla A:sta (vähän kuluttava) G:hen (paljon kuluttava)". Jos tämä tieto annetaan taulukkona, se voidaan ilmaista myös muulla tavoin, jos asteikko A:sta (vähän kuluttava) G:hen (paljon kuluttava) käy selvästi ilmi.

4) Jos tiedot annetaan taulukkona ja jos joillekin taulukossa luetelluille laitteille on myönnetty Euroopan unionin ympäristömerkki asetuksen (EY) N:o 1980/2000 mukaisesti, tämä tieto voidaan sijoittaa tähän. Tässä tapauksessa taulukon riviotsikon on oltava "Euroopan unionin ympäristömerkki", ja taulukkomerkinnässä on oltava ympäristömerkin kuva. Tällä säännöksellä ei rajoiteta Euroopan unionin ympäristömerkin myöntämisjärjestelmän mukaisia vaatimuksia.

5) Ohjeellinen vuotuinen energiankulutus perustuen vuotuiseen 500 käyttötunnin keskiarvoon 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate"), kuten liitteen I huomautuksessa V on määritelty.

6) Laitteen jäähdytysteho määritettynä jäähdytyskapasiteettina kilowatteina, kun jäähdytetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate"), kuten liitteen I huomautuksessa VI on määritelty.

7) Laitteen energiatehokkuuskerroin EER, kun jäähdytetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 "moderate").

8) Laitteen tyyppi: pelkkä jäähdytys, jäähdytys/lämmitys.

9) Jäähdytystoiminto: ilmajäähdytteinen, vesijäähdytteinen.

10) Lämmitystoiminnolla varustetun laitteen osalta lämmitysteho määritettynä lämmityskapasiteettina kilowatteina, kun lämmitetään täydellä kuormituksella, 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 + 7C), kuten liitteen I huomautuksessa X on määritelty.

11) Lämmitystoiminnolla varustetun laitteen osalta lämmitystoiminnon energiatehokkuusluokka liitteen IV mukaisesti ilmaistuna asteikolla A:sta (hyvä) G:hen (huono) 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä (olosuhteet T1 + 7C), kuten liitteen I huomautuksessa XI on määritelty. Jos laitteen lämmitystoiminto perustuu vastuselementtiin, lämpökertoimen COP on oltava 1.

12) Tarvittaessa käyntiääni perustoiminnan aikana määritettynä direktiivin 86/594/ETY mukaisesti.

13) Tavaran toimittajat voivat lisäksi sisällyttää kohtien 5-8 tietoihin muiden testiolosuhteiden perusteella saadut tiedot 2 artiklassa tarkoitettujen yhdenmukaistettujen standardien testausmenettelyjen mukaisesti määritettynä.

Jos selostukseen sisältyy värillinen tai mustavalkoinen jäljennös merkinnästä, merkinnän jo sisältämiä tietoja ei tarvitse lisätä.

Huomautus:

Muiden kielten vastineet edellä esitetyille termeille on annettu liitteessä V.

LIITE III

POSTIMYYNTI JA MUU ETÄMYYNTI

Postimyyntiluetteloissa, tiedotteissa, kirjallisissa tarjouksissa, mainoksissa Internetissä tai muissa 3 artiklan 4 kohdassa tarkoitetuissa sähköisissä viestimissä, on oltava seuraavat tiedot seuraavassa järjestyksessä:

[Kuten liitteessä II]

Huomautus:

Muiden kielten vastineet edellä esitetyille termeille on annettu liitteessä V.

LIITE IV

LUOKITUS

1. Energiatehokkuusluokka määritetään seuraavien taulukoiden mukaisesti, joissa energiatehokkuuskerroin EER on määritetty 2 artiklassa tarkoitettujen yhdenmukaistettujen standardien testausmenettelyjen mukaisesti olosuhteissa T1 ("moderate").

Taulukko 1 - Ilmajäähdytteiset ilmastointilaitteet

>TAULUKON PAIKKA>

>TAULUKON PAIKKA>

>TAULUKON PAIKKA>

Taulukko 2 - Vesijäähdytteiset ilmastointilaitteet

>TAULUKON PAIKKA>

>TAULUKON PAIKKA>

2. Lämmitystoiminnon energiatehokkuusluokka määritetään seuraavien taulukoiden mukaisesti:

joissa lämpökerroin COP on määritetty 2 artiklassa tarkoitettujen yhdenmukaistettujen standardien testausmenettelyjen mukaisesti olosuhteissa T1 + 7C.

Taulukko 3 - Ilmajäähdytteiset ilmastointilaitteet - lämmitystoiminto

>TAULUKON PAIKKA>

>TAULUKON PAIKKA>

>TAULUKON PAIKKA>

Taulukko 4 - Vesijäähdytteiset ilmastointilaitteet - lämmitystoiminto

>TAULUKON PAIKKA>

>TAULUKON PAIKKA>

LIITE V

MERKINNÄSSÄ JA SELOSTUKSESSA KÄYTETTÄVIEN TERMIEN KÄÄNNÖKSET

Edellä annettujen suomenkielisten termien vastineet muilla yhteisön kielillä:

>TAULUKON PAIKKA>